ΚΑΝΟΝΙΣΜΟΣ (ΕΟΚ) αριθ. 1680/78 ΤΗΣ ΕΠΙΤΡΟΠΗΣ της 17ης Ιουλίου 1978 περί προσαρμογής της επιστροφής κατά την εξαγωγή βύνης που προβλέπεται στο άρθρο 16 παράγραφος 4 του κανονισμού (ΕΟΚ) αριθ. 2727/75

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1254/78(2), και ιδίως το άρθρο 16 παράγραφος 6,

Εκτιμώντας:

ότι για τις εξαγωγές της βύνης κριθής που πραγματοποιούνται κατά τους δύο πρώτους μήνες της περιόδου εμπορίας με επιστροφή που προκαθορίζεται προ της 1ης Αυγούστου, ο κανονισμός (ΕΟΚ) αριθ. 2727/75 προβλέπει στο άρθρο 16 παράγραφος 4 τους όρους με τους οποίους θα γίνεται η προσαρμογή της προκαθοριζομένης επιστροφής-

ότι πρέπει να διασφαλίζεται, σε περίπτωση που η προσαρμογή αυτή πρόκειται να πραγματοποιηθεί, ότι η βύνη κριθής που εξάγεται κατά τους δύο πρώτους μήνες της περιόδου εμπορίας ευρίσκετο σε αποθεματοποίηση από το τέλος της προηγούμενης περιόδου ή παρασκευάσθηκε από αποθεματοποιημένη κριθή της περιόδου αυτής- ότι καθίσταται ως εκ τούτου ανάγκη να διενεργείται έλεγχος των ποσοτήτων κριθής και βύνης που ευρίσκονται σε αποθεματοποίηση από το τέλος της εν λόγω περιόδου- ότι οι έλεγχοι αυτοί πρέπει να διενεργούνται από τους αρμόδιους οργανισμούς εκάστου Κράτους Μέλους με τον όρο να λάβουν όλα τα αναγκαία μέτρα για την τήρηση των σχετικών κοινοτικών διατάξεων περί προσαρμογής των επιστροφών κατά την εξαγωγή της βύνης, κατά την εν λόγω περίοδο-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι διατάξεις του παρόντος κανονισμού εφαρμόζονται για τα υπάρχοντα αποθέματα βύνης ή κριθής στο τέλος της περιόδου, για την οποία η εξισωτική αποζημίωση που αναφέρεται στο άρθρο 9 του κανονισμού (ΕΟΚ) αριθ. 2727/75 δεν περιλαμβάνει τα προϊόντα αυτά και τα οποία εξάγονται υπό μορφή βύνης κατά τους δύο πρώτους μήνες της επομένης περιόδου με κάλυψη πιστοποιητικού που περιλαμβάνει επιστροφή καθοριζόμενη εκ των προτέρων προ της 1ης Αυγούστου.

2. Λαμβάνεται υπόψη ως ημερομηνία εξαγωγής εκείνη κατά την οποία συμπληρώνονται τα τελωνειακά έντυπα που προβλέπονται στο άρθρο 9 παράγραφος 3 δεύτερο εδάφιο υπό β) του κανονισμού (ΕΟΚ) αριθ. 193/75(3).

Άρθρο 2

1. Για να επωφεληθεί ο εξαγωγέας της προσαρμογής της επιστροφής κατά την εξαγωγή βύνης κριθής του άρθρου 16 παράγραφος 4 του κανονισμού (ΕΟΚ) αριθ. 2727/75 πρέπει:

- αν η βύνη παρασκευάσθηκε από αποθεματοποιημένη κριθή στο τέλος της περιόδου εμπορίας, να προσκομίσει στην αρμοδία υπηρεσία του Κράτους Μέλους που διενεργεί την πληρωμή της επιστροφής έγγραφα που να πιστοποιούν:

α) ότι η κριθή προέρχεται εξ ενός δηλωμένου αποθέματος της αρμοδίας υπηρεσίας του Κράτους Μέλους επί του εδάφους του οποίου ευρίσκετο, σύμφωνα με τις διατάξεις του άρθρου 3,

β) ότι η βύνη έχει εξαχθεί μετά την 31η Ιουλίου και προ της 1ης Οκτωβρίου του εν λόγω έτους-

- αν πρόκειται για βύνη εξ αποθέματος στο τέλος της περιόδου εμπορίας, να προσκομίσει στην αρμοδία υπηρεσία του Κράτους Μέλους που διενεργεί την πληρωμή της επιστροφής, έγγραφα που να πιστοποιούν:

α) ότι η βύνη προέρχεται εξ αποθέματος που έχει δηλωθεί στην αρμόδια υπηρεσία του Κράτους Μέλους, επί του εδάφους του οποίου ευρίσκετο, σύμφωνα με τις διατάξεις του άρθρου 3,

β) ότι η βύνη έχει εξαχθεί μετά την 31η Ιουλίου και προ της 1ης Οκτωβρίου του εν λόγω έτους.

2. Το έγγραφο που προβλέπεται στην παράγραφο 1 πρώτη περίπτωση υπό α) και δεύτερη γραμμή υπό α) φυλάσσεται από την αρμόδια υπηρεσία που διενεργεί την πληρωμή της επιστροφής.

Άρθρο 3

1. Ο κάτοχος των αποθεμάτων βύνης ή κριθής που είναι πιθανό να εξαχθούν υπό μορφή βύνης με χορήγηση επιδοτήσεως πρέπει να υποβάλλει, με συστημένη επιστολή, τηλετυπικό μήνυμα, ή τηλεγράφημα που αποστέλλει το αργότερο την τρίτη εργάσιμη ημέρα του μηνός Αυγούστου του εν λόγω έτους, δήλωση προς την αρμοδία υπηρεσία του Κράτους Μέλους, επί του εδάφους του οποίου ευρίσκονται τα αποθέματα, στην οποία αναγράφεται ότι τα ανωτέρω αποθέματα βύνης και κριθής ευρίσκονται στην κατοχή του την 31η Ιουλίου. Η δήλωση αυτή πρέπει να περιέχει τουλάχιστο τα στοιχεία που προβλέπονται στο παράρτημα.

2. Όταν τηρούνται οι όροι που προβλέπονται στην παράγραφο 1, η αρμόδια υπηρεσία εκδίδει, κατόπιν αιτήσεως του ενδιαφερομένου, ένα ή περισσότερα πιστοποιητικά που αναφέρουν σαφώς ότι τα εξαγόμενα προϊόντα ήσαν πράγματι αποθεματοποιημένα στο τέλος της προηγουμένης περιόδου εμπορίας και δύνανται εκ του γεγονότος τούτου να τύχουν επιστροφής σύμφωνα με τις διατάξεις του άρθρου 16 παράγραφος 4 του κανονισμού (ΕΟΚ) αριθ. 2727/75.

Η εκδιδόμενη ή οι εκδιδόμενες βεβαιώσεις δεν δύνανται να αναφέρονται με μεγαλύτερες ποσότητες από αυτές που δηλούνται δυνάμει της παραγράφου 1. Κατόπιν αιτήσεως του ενδιαφερομένου, εκδοθείσα ήδη βεβαίωση δύναται να αντικατασταθεί με επί μέρους βεβαιώσεις.

Άρθρο 4

1. Η αρμόδια υπηρεσία κάθε Κράτους Μέλους:

α) ασκεί τους αναγκαίους ελέγχους των αποθεμάτων και τις μεταβολές αυτών επί του εδάφους της.

β) θεσπίζει όλα τα αναγκαία συμπληρωματικά μέτρα για να λαμβάνει υπόψη τις ιδιαίτερες καταστάσεις επί του εδάφους της και καθορίζει ιδίως τις προθεσμίες κατά τη διάρκεια των οποίων τα αποθέματα και οι μεταβολές τους υπόκεινται σε έλεγχο.

2. Τα Κράτη Μέλη κοινοποιούν στην Επιτροπή μέχρι της 31ης Δεκεμβρίου του εν λόγω έτους το αργότερο, έγγραφη έκθεση που αναγράφει τις αποθεματοποιημένες ποσότητες κριθής και βύνης στο τέλος της περιόδου εμπορίας και τις εξαχθείσες ποσότητες βύνης, που έτυχαν των ευεργετημάτων των διατάξεων του παρόντος κανονισμού.

3. Σε κάθε Κράτος Μέλος η αρμοδία υπηρεσία είναι ο οργανισμός παρεμβάσεως ή κάθε άλλος οργανισμός που ορίζεται από το Κράτος Μέλος.

Άρθρο 5

Ο παρών κανονισμός αρχίζει να ισχύει από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Ιουλίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 156 της 14.6.1958, σ. 1.

(3) ΕΕ αριθ. Ν 25 της 31.1.1975, σ. 10.

ΠΑΡΑΡΤΗΜΑ

Ελάχιστες πληροφορίες που παρέχονται κατά τη δήλωση των υπαρχόντων κατά την 31η Ιουλίου αποθεμάτων βύνης ή κριθής Α. Βύνη

1. Ποσότητα, κατανεμομένη κατά ποιότητα βύνης.

2. Τόπος αποθεματοποιήσεως.

Β. Κριθή.

1. Ποσότητα.

2. Τόπος αποθεματοποιήσεως.

3. Δήλωση πιστοποιούσα ότι:

α) η κριθή δεν προέρχεται από τη συγκομιδή της Κοινότητος-

β) η κριθή είναι κατάλληλη να μεταποιηθεί σε βύνη.